Տղամարդկանց միջազգային օր

Տղամարդկանց միջազգային օր (, IMD), ամենամյա միջազգային տոն, որը նշվում է նոյեմբերի 19-ին։ Առաջին անգամ այն նշվել է 1999 թվականին Տրինիդադ և Տոբագոյում։ Հետագայում տոնը աջակցություն է ստացել Ավստրալիայում, Կարիբյան ավազանի երկրներում, Հյուսիսային Ամերիկայում, Մերձավոր Արևելքում, Եվրոպայում և ՄԱԿ-ում։

Տղամարդկանց միջազգային օրը նշելու նպատակը տղամարդկանց նկատմամբ գենդերային խտրակության վրա ուշադրություն հրավիրելն ու սեռային խտրականության խնդիրն է։ Տոնի կազմակերպիչները կենտրոնանում են տղամարդկանց և պատանիների առողջության պահպանման վրա։

ՅՈւՆԵՍԿՕ-ի անունից կազմակերպության հանրության հետ կապերի պատասխանատու, ինչպես նաև «Կանայք և գենդերային անհավասարություն» ծրագրի նախկին ղեկավար Ինգեբորգ Բրեյնեսն ասել է, որ սա հիանալի գաղափար է, որը թույլ է տալիս բարելավել գենդերային հավասարակշռությունը։ Նա նաև հավելել է, որ ՅՈՒՆԵՍԿՕ-ն մտադիր է համագործակցել տոնի կազմակերպիչների հետ։

Ներկայումս տոնը նշվում է աշխարհի ավելի քան 60 երկրում, այդ թվում Մեծ Բրիտանիայում, Կանադայում, Դանիայում, Նորվեգիայում, Ֆրանսիայում, Իտալիայում, Իռլանդիայում, Ավստրալիայում, Հնդկաստանում, Չինաստանում, Տրինիդադ և Տոբագոյում, Ճամայկայում, Ռումինիայում, ՀԱՀ-ում, Տանզանիայում, Զիմբաբվեում, Բոտսվանայում, Սեյշելյան կղզիներում, Բուրունդիում, Մեն կղզում, Ավստրիայում, Բոսնիա և Հերցեգովինայում, Ուկրաինայում, Պակիստանում, Կուբայում, Անտիգուա և Բարբուդայում, Սենթ Քիթս և Նևիսում, Սենտ Լյուսիայում, Գրենադայում, Կայմանյան կղզիներում, Հունգարիայում, Բելառուսում, Գանայում, Սինգապուրում, Մալթայում և այլ երկրներում։

Պատմություն 

Տղամարդկանց միջազգային օրը նշելու հետ կապված առաջին հիշատակումը կա 1960-ական թվականներից, երբ հայտնի դարձավ, որ առաջարկվում է փետրվարի 23-ը նշել որպես տղամարդկանց միջազգային օր կանանց միջազգային օրվա՝ մարտի 8-ի օրինակով։ 1990-ականներին Միսսուրի-Կանզաս համալսարանի «Տղամարդկանց հետազոտության կենտրոնի» ղեկավար Թոմաս Օաստերի նախաձեռնությամբ ԱՄՆ-ում անցկացվեցին փոքրիկ միջոցառումներ։ Օաստերին հաջողվեց տոնի նշումն ապահովել մինչև 1994 թվականը, սակայն 1995 թվականին ձախողվեց նրա փորձը և վերջինս հրաժարվեց հետագա տարիների պլաններից։ Երբ փետրվարի 23-ը որպես տոն նշելուց հրաժարվեց նաև Ավստրալիան, Մալթան մնաց միակ երկիրը, որտեղ տոնը ամեն տարվա փետրվարին նշվեց մինչև 2009 թվական, իսկ հետո այն տեղափոխվեց նոյեմբերի 19-ին։

Տրինիդադ և Տոբագո 
Տրինիդադ և Տոբագոյի բնակիչներն առաջիններն էին, որոնք տղամարդկանց միջազգային օրը նշել են նոյեմբերի 19-ին։ Այդ մտահաղացման հեղինակը և կազմակերպիչը եղել է Վեստ Ինդիի համալսարանի դոկտոր Ջերոմ Տիլուկսինգը։ Որպես պատճառաբանություն տոնի ստեղծմանը Տիլուկսինգը հիմնավորել է. «Ես հասկացա, որ ոչ մի օր տղամարդկանց համար չէ... Որոշներն ասում են, որ կա «Հայրերի օր», իսկ ինչ տոն կա տղաների, դեռահասների և այն տղամարդկանց համար, որոնք հայր չեն»։ Դոկտոր Տիլուկսինգը բարձր գնահատելով տղամարդկանց դերը հանրության մեջ, գիտակցելով, որ իր հայրը հիանալի օրինակ է, այդ պատվին տոնի օր ընտրել է նոյեմբերի 19-ը, որն իր հոր ծննդյան օրն է։ Հետագա տարիներին Տիլուգսինգին տոնը կազմակերպելու հարցում օգնել է «Citizens for a Better Trinidad and Tobago» կազմակերպության նախագահ Հարակ Բալրամսինգը։

Տղամարդկանց միջազգային օրը նշելու գաղափարն աջակցություն է ստացել ՄԱԿ-ի, ՅՈՒՆԵՍԿՕ-ի և այլ երկրների կողմից։

Տես նաև 
 Հայրենիքի պաշտպանի օր
 Կանանց միջազգային օր

Ծանոթագրություններ

Արտաքին հղումներ 
 International Men's Day Global Website
 International Men's Day – Holidays Portal

Միջազգային օրեր
Տղամարդիկ